En ny sejlrute mellem Aarhus og Samsø åbner her til foråret. På den måde kan samsingerne hurtigt komme til Aarhus og turister fra Aarhus nemt komme til Samsø.

Annonce

De er smukke og naturskønne, øerne tæt ved Aarhus. Desværre er det ikke nemt at komme til hverken Samsø eller Tunø for den sags skyld. Det kræver både en køretur og en sejltur.

Den ny Aarhus-Samsø færge ligger i Bergen indtil videre. Når den kommer til at sejle her kan den rumme omkring 100 passagerer, som kan tage cykler eller golfbags med.

Det bliver der lavet om på nu. En arbejdsgruppe fra Samsø har netop offentliggjort, at her til foråret kommer der en fast færgeforbindelse mellem Aarhus og Samsø. Færgen er købt i Norge, hvor den stadig ligger.

»Det er med glæde og også lidt stolthed, at vi herved kan meddele, at vi netop har afsluttet forhandlinger om køb af en færge til indsættelse på ruten Samsø-Aarhus. Udbetalingen er netop overført til færgens ejer i Norge,« lyder det på bestyrelsens vegne fra Hans Christian Hesseldal.

Der er ikke sat tidspunkt på, hvornår den først afgang kommer til at foregå, men det er sikkert, at færgen kommer til at sejle op til højsæsonen 2016.

Det bliver ikke muligt at få en bil med på færgen, da det udelukkende er en passagerfærge, som har plads til omkring 100 passagerer.

»Vi forventer, at færgen sejles fra Bergen til Danmark i slutningen af denne måned, hvorefter den skal på værft. Inden den er klar til drift,« lyder det fra folkene bag projektet.

Det er takket være 700 - 800 indskydere, private og virksomheder, at projektet bliver en realitet. Indskudsbeviserne varierer i størrelse, hvor de billigste er på 1.000 kroner.

»Det er vi stolte over. Vi har en enorm lokal opbakning til det her,« lyder det fra Hans Christian Hesseldal.

Planen om at få en overfart fra Samsø til Aarhus er ikke ny. Folkene bag færgen har arbejdet på det i flere år. I begyndelsen drømte man om en nybygget kulfiberfærge. Men det blev for dyrt i første omgang.

»I starten satsede vi på et projekt til omkring 25 millioner kroner. Nu har vi droslet lidt ned og valgt at købe en billigere færge i Norge. For at få gang i overfarten. Når vi har vist, at det er et holdbart projekt, kan vi investere i vores drømmefærge om tre til fem år,« lyder det fra Hans Christian Hesseldal, som har en miljøvenlig færge, der sejler på strøm i tankerne.

Færgen kommer til at gøre en tur til Samsø mere realistisk for turister, da turen fra Aarhus vil tage en times tid.

»Med den nye færge kan man tage på en halvdags eller heldagstur til Samsø. Man slipper for køreturen til Hou og på den måde bliver det langt hurtigere. Men overfarten er også en fordel for folk på øen. 55.000 mennesker pendler dagligt til Aarhus fra hele Jylland. Nogle af dem kan blive fristet til at flytte til Samsø, hvor huspriserne er lave, der er gode skoler og ingen kriminalitet. Så kan de pendle til Aarhus. De unge mennesker - som bor her - slipper også for at flytte fra øen for at komme i gymnasiet. I fremtiden kan de pendle ind til Katedralskolen i Aarhus, som ligger tæt ved havnen,« forudser Hans Christian Hesseldal, som endnu ikke kan fortælle hvor færgen kommer til at lægge til i Aarhus.